**III тур 2016-2017 уҡыу йылы.**

**5 - 8 кластар өсөн интернет-олимпиада һорауҙары**

1.Шиғыр өҙөгөнән автор ҡуйған идеяны, проблеманы һәм теманы билдәләргә, шуларҙы һүрәтләгән һүҙҙәрҙе һәм һүҙбәйләнештәрҙе күрһәтеп, дөрөҫ яуап яҙырға:

*Өндә түгел, төштә күрҙем уны:*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын.*

*Ҡыр ҡаҙҙары осоп килә ине,*

*таң нурына мансып түштәрен…*

*Ниңә әле шул төш онотолмай,*

*онотолғанда башҡа төштәрем?*

*Ҡыр ҡаҙҙары осоп килеп төштө*

*Тымыҡ күл буйына – таллыҡҡа.*

*– Һаумыһығыҙ, ҡаҙҙар! – тигән инем…*

* *Һаумы, яҡташ! – тигән тауышҡа*

*ышанмай ҙа торҙом…*

*Минең алда*

*ҡаҙҙар түгел ине, – һалдаттар.*

*Түштәрендә сыңлай миҙалдары,*

*Шинелдәрен төрөп алғандар.*

*– Һаумы, туған! – тиҙәр. – Беҙҙе, – тиҙәр, –*

*Онотманымы әле яҡташтар?*

*Иҫләйҙәрме әле?*

*Беҙ бит, – тиҙәр, –*

*яуҙа үлеп ҡалған һалдаттар.*

*Ер уянған саҡта, нисек итеп*

*Йоҡлап ятмаҡ кәрәк ҡәберҙә!*

*Ҡыр ҡаҙҙары булып*

*тыуған яҡҡа*

*ҡайтып төштөк бына хәҙер ҙә* (Рафаэль Сафин).

*Яуап:* Был лирик шиғыр. Рафаэль Сафин тәбиғәт күренештәрен кеше уй-кисерештәре менән йәнәш ҡуйып һүрәтләгән, поэтик образдары был шиғырында символикаға һәм аллегорияға нигеҙләнгән. Был “Ҡыр ҡаҙҙары” шиғырында халыҡ йырынан килгән ҡыр ҡаҙҙары символикаһы үлемһеҙ хәтер һыны булып алға килә, үҫтерелә, байытыла. *Булып*ҡылымы менән сағыштырыулы образ яһалған:

Өндә түгел, төштә күрҙем уны:

яҙғы таңдың һыҙылып атҡанын,

көмөш сынйыр булып, теҙелешеп,

ҡыр ҡаҙҙары осоп ҡайтҡанын...

...Ер уянған саҡта нисек итеп

йоҡлап ятмаҡ кәрәк ҡәберҙә!

Ҡыр ҡаҙҙары булып тыуған яҡҡа

ҡайтып төштөк бына хәҙер ҙә.

2.Шиғыр өҙөгөндә аҫтына һыҙылған һүҙҙәр һөйләмдең ниндәй киҫәге һәм ниндәй һүҙ төркөмөнән килгәнен билдәләргә:

*Ер* ***йәм-йәшел*** *ине, күк –* ***зәп-зәңгәр****.*

*Шундай* ***яҡты****,* ***сыуаҡ*** *яҙ ине,*

*ергә, күккә – төпһөҙ зәңгәрлеккә*

***баҡ*** *та* ***аҡылыңдан яҙ*** *инде…*

*Шундай яҡты, сыуаҡ яҙ ине!* (Рафаэль Сафин).

*Яуап****:* йәм-йәшел, зәп-зәңгәр** - сифат һүҙ төркөмөнән, һөйләмдә хәбәр булып килгәндәр; **яҡты, сыуаҡ** - сифат һүҙ төркөмөнән, тиң аныҡлаусылар булып килгәндәр; **баҡ -** бойороҡ һөйкәлешендәге ҡылымдан, хәбәр булып килгән; **аҡылыңдан яҙ** – ҡушма ҡылым, һөйләмдә хәбәр булып килгән.

3.Шиғыр өҙөгөндә аҫтына һыҙылған һүҙгә тулы морфологик анализ яһарға:

*Тәбиғәттең уяу бер мәлендә*

*яҙ һайын беҙ шулай итәбеҙ:*

*һабан һөрөп киткән еребеҙҙе,*

*һаман көткән әсәләребеҙҙе,*

***балаларыбыҙҙы,***

*бисәләребеҙҙе*

*яҙ һайын бер күреп китәбеҙ.*

*Тик үҙҙәре генә күрмәй ҡала.*

*Күренәбеҙ бары төштә беҙ* (Рафаэль Сафин).

*Яуап:* **балаларыбыҙҙы** – исем, б.ф. – бала, уртаҡлыҡ ис., яһалышы буйынса - тамыр, күплектә, 1 затта, билдәле төшөм килешендә, һөйләмдә тултырыусы булып килгән.

4. Аҫтына һыҙылған һүҙҙәрҙең һәм һүҙбәйләнештәрҙең мәғәнәһе буйынса нисек аталыуын билдәләргә

***Ҡояшлы ла булыр көндәрегеҙ,***

***аяҙ күкте ҡаплар болот та.***

*Онотмағыҙ беҙҙе! Онотмағыҙ…*

*Ҡайталмабыҙ ҡаҙҙар булып та…*

*Шулай тинеләр ҙә юғалдылар…*

*Ә бөгөн мин, бөгөн, таң ҡалып,*

***төштә*** *түгел,* ***өндә*** *ҡарап торҙом*

*яҙғы таңдың һыҙылып атҡанын,*

*көмөш сынйыр булып, теҙелешеп,*

*ҡыр ҡаҙҙары осоп ҡайтҡанын* (Рафаэль Сафин).

*Яуап:*Ҡояшлы ла булыр көндәрегеҙ; аяҙ күкте ҡаплар болот та – антитеза алымына ҡоролған; төштә, өндә – исемгә ҡараған антоним иш.

5. Аҫтына һыҙылған һүҙҙәрҙең башланғыс формаһы нисек, дөрөҫ яуапты билдәләргә:

*Урал тауы – Ер кендеге тигән һүҙҙәр*

*Илаһи бер ҡөҙрәт менән* ***тулғандыр*** *ул.*

*Ошо ерҙе, ошо илде Хоҙай беҙгә*

***Мәңгелеккә тәғәйенләп*** *ҡуйғандыр ул* (Рәшит Шәкүр).

*Яуап:* тулғандыр – башланғыс формаһы – тул. Мәңгелеккә – мәңгелек, тәғәйенләп – тәғәйенлә.

6.Түбәндә бирелгән шиғыр өҙөгөндәге һөйләм составы, интонацияһы һәм маҡсаты буйынса ниндәй, яуап яҙығыҙ:

*Алтын диңгеҙ, алтын диңгеҙ,*

*Иркәһе ер әсәнең,*

*Һин бит минең яҡты көнөм,*

*Шатлығым, киләсәгем* (Рәшит Назаров).

*Яуап:* Бирелгән шиғыр өҙөгөндәге һөйләм интонацияһы һәм маҡсаты буйынса хәбәр һөйләм, ике составлы

7.Мәҡәлдәрҙең аҙағын яҙып бөтөрөргә:

*Һүҙе хаҡтың…*

*Яҡшының үҙе яҡшы…*

*Яман аш йөрәккә ятмаҫ, …*

*Аҡыл – теҙген, ҡылыҡ – ат, …*

*Тел зиннәте –*

*Яуап:* Һүҙе хаҡтың- йөҙө аҡ.

Яҡшының үҙе яҡшы, үҙенән һүҙе яҡшы.

Яман аш йөрәккә ятмаҫ, яман һүҙ күңелгә ятмаҫ.

Аҡыл – теҙген, ҡылыҡ – ат, теҙгенеңде белеп тарт.

Тел зиннәте – тура һүҙ.

8.Шиғырҙы образлы итеүсе сараларҙы күрһәтергә:

*Ай, Уралым, Уралым,*

*Күгәреп ятҡан Уралым!*

*Нурға сумған түбәһе*

*Күккә ашҡан Уралым!*

*Һине маҡтай йырҙарым,*

*Һине данлай йырҙарым.*

*Төнөн күккә ай ҡалҡһа,*

*Алтындай балҡый Урал тау,*

*Көндөҙ күккә көн ҡалҡһа,*

*Көмөштәй балҡый Урал тау* (Салауат Юлаев).

*Яуап:* ятҡан, ашҡан - антитеза, маҡтай, данлай - синонимдар аша һынландырыу; алтындай, көмөштәй - сағыштырыуҙар.

9. Шиғыр юлдарында ниндәй морфологик һәм синтаксик үҙенсәлектәрҙе күрәһегеҙ:

*Ай, Уралым, Уралым,*

*Һылыу ҙа һылыу Уралым!*

*Һүҙем бөтһә лә телемдә,*

*Йырым бөтмәне, Уралым!*

*Маҡтап ҡурай уйнаһам,*

*Бөтмәй ҙә торған көй булыр.*

*Данлап йырым йырлаһам,*

*Бөтмә ҙә торған йыр булыр* (Салауат Юлаев).

*Яуап:*а) морфологик үҙенсәлектәр:

Ялғауы: *-ым, -ем*-эйәлек заты ялғауҙары, *Лә,ҙә,ҙа-* киҫәксәләре. Ымлыҡ: *ай.*

б) синтаксик үҙенсәлектәр: интонацияһы буйынса өндәү һөйләмдәр бар. теҙмә ҡушма һөйләм; тиң киҫәктәр ҡулланылған.

10. Аҫтына һыҙылған һүҙҙәр һөйләмдә ниндәй һүҙ төркөмөнән килгән һәм ниндәй һөйләм киҫәге функцияһын үтәй?

*Кисеү бирмәҫ иҙел һымаҡ был төн,*

***шомло, ҡараңғы.***

*Шаулап ямғыр ҡоя, гүйә, йыуа*

*йөрәк ярамды.*

*Сәнсеү алды – әммә атылмайса*

*ҡалды йәҙрә.*

*Ҡайҙарғалыр әйҙәп йәшен* ***ялтлай****,*

***зыңлай*** *тәҙрә* (Хәсән Назар).

*Яуап:* шомло, ҡараңғы - сифат һүҙ төркөмөнән килгән, һөйләмдә тиң хәбәрҙәр. Ялтлай, зыңлай - хәҙерге заман хәбәр һөйкәлеше ҡылымдарынан килгән, һөйләмдә тиң хәбәрҙәр.

11. Шиғырҙың лексик үҙенсәлектәрен белдергән һүҙҙәрҙе билдәләргә:

*Аяҙ күкте кинәт болот баҫа…*

*Мин ҡысҡырам: «Хыял, алданың!»*

*Күктәр күкрәй…*

*Әйтерһең дә ул мин*

*Яңағына һуғам ялғандың.*

*Йығылам да тороп алға барам,*

*Абынам да тағы йығылам.*

*Һәм кемдәрҙер, ҡулдарымдан тартып,*

*Яҙҙырмаҡсы була юлымдан.*

*Кемдер мине алға табан әйҙәй:*

*Ҡулдарына янар ут алған…*

*Ә кемдәрҙер әйҙәй башҡа юлға –*

*Яҡшы менән яман буталған* (Рәзил Вәлиев).

*Яуап:* **Яңағына һуғам ялғандың-** метафора, йәнләндереү алымы ҡулланылған**; яҡшы- яман-** сифат антонимдар

12. Түбәндәге һөйләмдәрҙең эйәһен һәм хәбәрен билдәләп, дөрөҫ яуап яҙырға: *Болон ауылы урамының икенсе яғы Болон шишмәһе буйлап теҙелгән. Тигеҙ киң урам көнө буйы тын була. Ололар – эштә. Бала-саға Болон шишмәһендә, олораҡтар саҡ ҡыны арараҡ ағыусы Мәндемдә. Бәләкәй ауылдың урамы иртәле-кисле генә йәнләнә. Көтөү китеп, шау-шыу баҫылғас, ир-ат, бисә-сәсә, йәш-елкенсәк эшкә сыға. Шунан көнө буйы тағы тынлыҡ* (Әнүр Вахитов).

*Яуап:* Болон ауылы урамының икенсе яғы (нимә?-эйә) Болон шишмәһе буйлап теҙелгән (ни эшләгән?-хәбәр). Тигеҙ киң урам (нимә?- эйә) көнө буйы тын була (ни эшләй?- хәбәр). Ололар (кемдәр?- эйә) – эштә (хәбәр). Бала-саға (кем?- эйә) Болон шишмәһендә (хәбәр), олораҡтар (кемдәр?- эйә) саҡ ҡыны арараҡ ағыусы Мәндемдә (хәбәр). Бәләкәй ауылдың урамы (эйә) иртәле-кисле генә йәнләнә (хәбәр). Көтөү(эйә) китеп (хәбәр), шау-шыу(эйә) баҫылғас (хәбәр), ир-ат, бисә-сәсә, йәш-елкенсәк (тиң эйәләр) эшкә сыға (хәбәр). Шунан көнө буйы тағы тынлыҡ.

13.Аҫтына һыҙылған һүҙгә тулы морфологик анализ яһарға:

*Ә беҙ…*

*ғүмер иткән һайын,*

*туғайҙарға*

*тартылабыҙ һаман нығыраҡ.*

*Бер ҡасан да шулай – быйылғылай*

***Һайрамағандыр*** *ул һандуғас.*

*Һандуғастар һайрар саҡта ғына*

*Беҙ сығабыҙ урман һуҡмағына*

*Йоҡоло күк битен таң йыуғас* (Рафаэль Сафин).

*Яуап:* **Һайрамағандыр** − ҡылым, башланғыс формаһы − һайра, тамыр, хәбәр һөйкәлешенең билдәһеҙ киләсәк заманы, сифат ҡылым, билдәһеҙ киләсәк заман, 3-сө зат, берлектә, юҡлыҡта, йөкмәтеү йүнәлеше, һөйләмдә хәбәр булып килгән.

14. Аҫтына һыҙылған һөйләмдәрҙең схемаһын төҙөргә, синтаксик анализ яһарға:

*Атайым да гармун тураһында*

*матур-матур хыял күп ҡорған.*

***Төн уртаһы еткәс, гармун тотоп***

***мунсаға ла барып ултырған.***

*Тик сыҡмаған никтер йыр-моңо.*

*Ә аҙаҡтан һатҡан гармунын.*

*Мин мунсаға барып ултырманым…*

***Ә өйрәнгәс инде – шул ине***

***бәхет үҙе.*** *Минән бәхетлерәк*

*кеше лә юҡ ине. Юҡ ине!* (Рафаэль Сафин).

*Яуап:*

1) Төн уртаһы еткәс, гармун тотоп

мунсаға ла барып ултырған.

Схемаһы: (1…-кәс), [2]. Гармун тотоп мунсаға ла барып ултырған касан? – төн уртаһы еткәс.

Ваҡыт эйәрсән һөйләмле эйәртеүле ҡушма һөйләм.

2) Ә өйрәнгәс инде – шул ине бәхет үҙе.

Схемаһы: [1] -[2].

Теркәүесле теҙмә ҡушма һөйләм.

15. Шиғырҙа ни өсөн һыҙыҡтар ҡуйылған, дөрөҫ яуап яҙырға:

*Тамаҡтар – ас, күңелдәр – туҡ,*

*күңелдә йыр-моң ине,*

*аяҡта сабата ине,*

*ҡулдарҙа гармун ине* (Рафаэль Сафин).

*Яуап:* **Тамаҡтар – ас, күңелдәр – туҡ.** Эйә менән хәбәр араһында һыҙыҡ ҡуйылған. **Йыр- моң**- парлы һүҙ араһында ҡуйылған.

16*.* Һөйләмдәге аҫтына һыҙылған һүҙҙәр ниндәй һүҙ төркөмөнән килгән?

*Тын төндәрҙең алһыу* ***зәңгәрлеген***

*Күргәнем юҡ ине һис кенә.*

*Күңелемдә урғып йырҙар таша,*

*Һәр һүҙемдә –* ***һүнмәҫ*** *хис кенә* (Әсхәл-Әхмәт-Хужа).

*Яуап:* **зәңгәрлеген** − яһалма исем − зәңгәрлек, **һүнмәҫ** − юҡлыҡтағы 3-сө зат киләсәк заман ҡылымынан килгән.

17. Һөйләүсенең тыңлаусыға йәки йәнһеҙ предметтарға, тәбиғәт күренештәренә туранан-тура мөрәжәғәтен белдереп, икенсе затҡа ғына ҡараған һөйләмдәрҙә булған һәм үҙенсәлекле айырыу интонацияһы менән әйтелеп, яҙма телмәрҙә тыныш билдәләре менән айырылған һүҙҙәр нисек атала?

*Яуап:* өндәш һүҙҙәр.

18.Өҙөктәге аҫтына һыҙылған һүҙбәйләнештәр нисек атала, дөрөҫ яуап яҙырға:

*Әхмәди, сәйен эсеп бөтөп, сынаяғын түңкәрҙе лә стена буйындағы эскәмйәгә барып ултырҙы. Ул һуңғы һүҙен туранан-тура Шаһиәхмәткә төбәп, уға үпкә белдерҙе:*

* ***Атай малы – ҡатай малы****, тигәндәр. Ярар, атай малы менән байыҡҡан һин байыҡ инде.* ***Баш һау булһа, миңә лә мал табылыр****, – тине.*

*Хажғәле ҡарт уның һүҙен эскерһеҙ хупларға тырышты:*

* *Эйе, эйе,* ***маллы байҙан уллы бай****, тигәндәр боронғолар, тине ул һәм Әхмәдиҙең улдары барлыҡҡа ишара итте. Ҡаны ҡыҙған Әхмәди уның ишараһын иҫләмәне, ахырыһы.*
* ***Шайтан ярлы, мин бай****, – тине ул, –* ***хоҙайҙың биргәненә шөкөр***(Жәлил Кейекбаев).

*Яуап:*  Атай малы − ҡатай малы (Атай тапҡан малдың ҡәҙере юҡ). Баш һау булһа, миңә лә мал табылыр. Маллы байҙан уллы бай. Шайтан ярлы, мин бай. Хоҙайҙың биргәненә шөкөр – мәҡәлдәр.

19. Бирелгән һөйләмдә ни өсөн ике нөктә ҡуйылған?

*Буҙ күктәрҙең яуыр болоттары,*

*Йәйҙәр килһә, шуны дөрөҫләй:*

*Ҡараңғы көн күшектергән мәлдә*

*Һаҙағайҙар йәнгә нур өҫтәй.*

*Күңелдәрҙең ауыр болоттары*

*Был ҡанунға һыйып йәшәмәй:*

*Ҡайғы йәше күҙҙән яуған мәлдә*

*Шатлыҡ нуры йәндә йәшнәмәй*

(Әсхәл-Әхмәт-Хужа).

*Яуап:* 1) Эйәртеүле ҡушма һөйләмдә дөйөмләштереүсе һүҙҙәр килгәндә ике нөктә ҡуйылған.

2) Теркәүесһеҙ теҙмә ҡушма һөйләмдәге ябай һөйләмдәр араһында ике нөктә ҡуйылған

20. Аҫтына һыҙылған конструкция һөйләмдең ниндәй киҫәге?

*Уйнай гармун…*

***Гармун уйнағанда***

*киң урам да һиңә тар бит ул.*

*Уйнай гармун…*

***Гармун моңона*** *ла*

*елкенмәгән йөрәк бар бит ул* (Рафаэль Сафин).

*Яуап:* Гармун уйнағанда - ҡасан?- ваҡыт хәле. Гармун моңона - нимәгә?- тултырыусы.